Ettepanek: NÕUKOGU OTSUS millega kehtestatakse Euroopa Liidu nimel võetav seisukoht seoses ettepanekuga muuta Rotterdami konventsiooni III lisa /* COM/2012/0753 final - 2012/0347 (NLE) */





SELETUSKIRI 1. ETTEPANEKU TAUST Märtsis 1998 lõpetati ÜRO Toidu- ja Põllumajandusorganisatsiooni (FAO) ning ÜRO Keskkonnaprogrammi (UNEP) egiidi all läbirääkimised, mille eesmärk oli sõlmida konventsioon, mis käsitleb teatavate rahvusvaheliselt kaubeldavate ohtlike kemikaalide ja pestitsiidide suhtes kohaldatavat eelnevalt teatatud nõusoleku (PIC) protseduuri. Konventsioon avati allakirjutamiseks ministrite diplomaatilisel konverentsil, mis toimus 1998. aasta septembris Rotterdamis. Ühendus kirjutas konventsioonile alla 11. septembril 1998. Rotterdami konventsioon on oluline samm teatavate ohtlike kemikaalide, sealhulgas pestitsiidide kaubanduse rahvusvahelisel reguleerimisel. Konventsiooni eesmärk on suurendada jagatud vastutust ning soodustada poolte koostööd ohtlike kemikaalide rahvusvahelises kaubanduses, et kaitsta inimeste tervist ja keskkonda võimaliku kahjuliku mõju eest ning soodustada selliste kemikaalide keskkonnaohutut kasutamist. ELis rakendati konventsioon Euroopa Parlamendi ja nõukogu 17. juuni 2008. aasta määrusega (EÜ) nr 689/2008 ohtlike kemikaalide ekspordi ja impordi kohta[1]. Nõukogu kiitis 25. septembri 2006. aasta otsusega 2006/730/EÜ[2] konventsiooni heaks Euroopa Ühenduse nimel. Konventsioon jõustus 24. veebruaril 2004. Konventsiooniosaliste kuues konverents toimub Genfis 28. aprillist kuni 11. maini 2013. Lisaks ELile on konventsiooni osalised 26 ELi liikmesriiki. Kemikaalide hindamise komitee, mis on konventsiooni allorgan, on esitanud soovitused, mille kohaselt peaks konventsiooniosaliste konverents võtma vastu otsused, et lisada konventsiooni III lisasse täiendavaid kemikaale, mille suhtes hakatakse kohaldama eelnevalt teatatud nõusoleku protseduuri. Kemikaalide hindamise komitee on soovitanud lisada Rotterdami konventsiooni III lisasse metüülasiinfossi, krüsotiilasbesti, oktabromodifenüüleetri kaubanduslikud segud, pentabromodifenüüleetri ja selle kaubanduslikud segud, perfluorooktaansulfoonhappe, perfluorooktaansulfonaadid, perfluorooktaansulfonamiidid, perfluorooktaansulfonüülid ning 276 g/L või rohkem parakvaatdikloriidi (vastab parakvaatioonile 200 g/L või rohkem) sisaldavad vedelvormid (emulgeeruv kontsentraat ja lahustuv kontsentraat), mille suhtes liidu õigusaktidega juba kohaldatakse konventsiooniga samalaadseid ekspordipiiranguid. Seepärast teeb komisjon ettepaneku nõukogu otsuse kohta, millega liidu nimel toetatakse konventsiooni III lisa muutmist konventsiooniosaliste kuuendal konverentsil. 2012/0347 (NLE) Ettepanek: NÕUKOGU OTSUS millega kehtestatakse Euroopa Liidu nimel võetav seisukoht seoses ettepanekuga muuta Rotterdami konventsiooni III lisa EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 192 lõiget 1 ja artiklit 207 koostoimes artikli 218 lõike 9 punktiga a, võttes arvesse Euroopa Komisjoni ettepanekut ning arvestades järgmist: (1) Euroopa Liit on ratifitseerinud teatavate rahvusvaheliselt kaubeldavate ohtlike kemikaalide ja pestitsiidide suhtes kohaldatavat eelnevalt teatatud nõusoleku protseduuri käsitleva Rotterdami konventsiooni (edaspidi „Rotterdami konventsioon”)[3]. (2) Rotterdami konventsiooni rakendamiseks ELis võtsid Euroopa Parlament ja nõukogu 17. juunil 2008 vastu määruse (EÜ) nr 689/2008 ohtlike kemikaalide ekspordi ja impordi kohta[4]. (3) Selleks et tagada importivatele riikidele kaitse Rotterdami konventsiooni alusel, on vajalik ja asjakohane toetada kemikaalide hindamise komitee soovitust lisada Rotterdami konventsiooni III lisasse metüülasiinfoss, krüsotiilasbest, oktabromodifenüüleetri kaubanduslikud segud, pentabromodifenüüleeter ja selle kaubanduslikud segud, perfluorooktaansulfoonhape, perfluorooktaansulfonaadid, perfluorooktaansulfonamiidid, perfluorooktaansulfonüülid ning 276 g/L või rohkem parakvaatdikloriidi (vastab parakvaatioonile 200 g/L või rohkem) sisaldavad vedelvormid (emulgeeruv kontsentraat ja lahustuv kontsentraat). Kõnealused ained on liidus juba keelatud või nende kasutamine rangelt piiratud ja seepärast kohaldatakse nende suhtes Rotterdami konventsiooni nõuetest rangemaid ekspordinõudeid. (4) Rotterdami konventsiooni osaliste kuuendal konverentsil võetakse tõenäoliselt vastu otsused III lisa kavandatud muutmiste kohta. EL peaks kõnealuseid muudatusi toetama, ON VASTU VÕTNUD KÄESOLEVA OTSUSE: Ainus artikkel Rotterdami konventsiooni osaliste kuuendal konverentsil toetab komisjon ELi nimel Rotterdami konventsiooni III lisa muutmist seoses metüülasiinfossi, krüsotiilasbesti, oktabromodifenüüleetri kaubanduslike segude, pentabromodifenüüleetri ja selle kaubanduslike segude, perfluorooktaansulfoonhappe, perfluorooktaansulfonaatide, perfluorooktaansulfonamiidide, perfluorooktaansulfonüülide ning 276 g/L või rohkem parakvaatdikloriidi (vastab parakvaatioonile 200 g/L või rohkem) sisaldavate vedelvormide (emulgeeruv kontsentraat ja lahustuv kontsentraat) lisamisega. Brüssel, Nõukogu nimel eesistuja [1] ELT L 204, 31.7.2008, lk 1. [2] ELT L 299, 28.10.2006, lk 23. [3] ELT L 299, 28.10.2006, lk 23. [4] ELT L 204, 31.7.2008, lk 1.